GUVERNUL ROMÂNIEI

**HOTĂRÂRE**

**pentru aprobarea unor măsuri necesare derulării activității societăților prestatoare de servicii de proiectare și performanță energetică și a modelului contractului cadru de** **servicii de proiectare și performanță energetică**

În temeiul art. 108 din Constituția României, republicată, al art. 3 alin. (2) lit. l) și art. 17 alin. (2) lit. b) din Legea nr. 121/2014 privind eficiența energetică, cu modificările și completările ulterioare

**Guvernul României adoptă prezenta hotărâre:**

**Art.1. -** Se aprobă modelul contractului cadru de servicii de proiectare și performanță energetică, element integrat în procedura de achiziție a managementului eficienței energetice pentru implementarea măsurilor de îmbunătățire a eficienței energetice, la nivelul operatorului economic din industrie, unității administrativ-teritoriale și a sectoarelor municipiului București, prevăzut în anexa nr.1 la prezenta hotărâre.

**Art. 2. -** Etapele procedurii de contractare a serviciilor de proiectare și performanță energetică, desfășurată la nivelul operatorilor industriali, unității administrativ-teritoriale și a sectoarelor municipiului Bucureștior sunt următoarele:

a) operatorul economic din industrie, unitatea administrativ-teritorială și sectoarele municipiului București identifică necesitatea de investiții pentru implementarea unor măsuri de îmbunătățire a eficienței energetice în vederea realizării de economii de energie, cu luarea în considerare a modelului contractului cadru de servicii de proiectare și performanță energetică.

b) în scopul inițierii procedurii de achiziție de servicii de proiectare și performanță energetică, operatorul economic din industrie, unitatea administrativ-teritorială și sectoarele municipiului București realizează un audit energetic preliminar, în condițiile stabilite în anexa nr. 2 la prezenta hotărâre, care stabilește necesarul de investiții pentru implementarea unor măsuri de îmbunătățire a eficienței energetice, economia lunară de energie urmare a investiției, în mod estimativ, reflectată în economia de costuri lunară, astfel rezultând valoarea achiziției solicitate.

c) inițierea achiziției se realizează cu respectarea prevederilor art. 3 alin.(1) lit. c), art. 24 și art. 25 din Legea nr. 98/2016 privind achiziţiile publice, cu modificările și completările ulterioare.

d) documentaţia de atribuire are întelesul prevăzut la art. 3 alin. (1) lit. z) din Legea 98/2016 și conține: documentul achiziţiei care cuprinde cerinţele, criteriile, regulile şi alte informaţii necesare pentru a asigura operatorilor economici o informare completă, corectă şi explicită cu privire la cerinţe sau elemente ale achiziţiei, obiectul contractului şi modul de desfăşurare a procedurii de atribuire, inclusiv specificaţiile tehnice ori documentul descriptiv, condiţiile contractuale propuse, formatele de prezentare a documentelor de către candidaţi/ofertanţi, informaţiile privind obligaţiile generale aplicabile;

e) societatea prestatoare de servicii de proiectare și performanță energetică înseamnă operatorul economic căruia i-a fost atribuit contractul de achiziție publică, respectiv cel care semnează contractul cadru de servicii de proiectare și performanță energetică cu operatorul economic din industrie, unitatea administrativ-teritorială și/sau sectoarele municipiului București, sau un contract de concesiune de lucrări sau concesiune de servicii, în cazul în care entitatea contractantă constată că o parte semnificativă a riscului de operare va fi transferată operatorului economic.

f) anterior semnării contractului cadru de servicii de proiectare și performanță energetică, societatea ESCO va realiza un audit energetic estimativ conform anexei nr.2, pentru a ajusta elementele de economie de energie și categoriile/standardele echipamentelor cuprinse în documentația de achiziție, respectând componenta de cost, respectiv valoarea totală angajată a contractului de achiziție.

**Art. 3. -** Se autorizează Institutul Național de Statistică să completeze, cu respectarea prevederilor art. 5 din Hotărârea Guvernului nr. 656/1997, privind aprobarea Clasificarii activităţilor din economia naţională - CAEN cu modificările și completările ulterioare, în termen de 30 de zile de la data intrării în vigoare a prezentei hotărâri, să introducă activitatea de prestare servicii de proiectare și performanță energetică a societăților ESCO în lista activităților din economia națională, în scopul identificării activității economice a acestora.

**Art. 4 -** (1) Societățile înregistrate la Oficiul Național al Registrului Comerțului, în temeiul art. 3, prezintă Ministerului Energiei solicitarea de înscriere în baza de date națională a societăților prestatoare de servicii de proiectare și performanță energetică, denumite în continuare societăți ESCO și prezintă spre avizare următoarele documente:

a) dovada înregistrării la oficiile Registrului Comerțului, date generale de identificare ale societății, obiectul de activitate care să corespundă specificului de servicii de proiectare și performanță energetică și codul CAEN,

b) actul constitutiv înregistrat;

c) dovada acordului fondatorilor, administratorilor, asociaţilor, acţionarilor, membrilor şi reprezentanţilor legali sau desemnaţi, după caz;

d) prezentarea experienței și/sau echipei care realizează activitatea de servicii de proiectare și performanță energetică, în cadrul societății;

e) dovada privind plata tarifului legal.

(2) Procedura de înscriere, formularele tipizate și tariful de înregistrare a societăților ESCO în baza de date națională se aprobă prin ordin al ministrului energiei, în termen de 90 de zile de la intrarea în vigoare a prezentei hotărâri.

(3) Ministerul Energiei, prin Direcția Eficiență Energetică, realizează o bază de date a societăților ESCO, pe care o publică pe website-ul propriu, la o secțiune dedicată. Această bază de date este actualizată anual sau ori de câte ori este necesar.

**Art. 5. – (1)** Desfășurarea activităților de servicii de proiectare și performanță energetică, conform prevederilor prezentei hotărâri, fără avizul Ministerului Energiei constituie contravenție și se sancționează cu amendă în măsura în care nu sunt săvârșite în astfel de condiții încât să fie considerate, potrivit legii penale, infracțiuni, și se sancționează cu amendă cuprinsă între 10.000 și 50.000 lei.

(2) Constatarea contravențiilor și aplicarea sancțiunilor se realizează de către personalul desemnat prin ordin emis de ministrul Energiei, emis în termen de 60 de zile de la data intrării în vigoare a prezentei hotărâri.

(3) În măsura în care prin prezenta hotărâre nu se dispune altfel, sunt aplicabile prevederile Ordonanței Guvernului nr. 2/2001 privind regimul juridic al contravențiilor.

**Art. 6. -** (1) Se aprobă constituirea unui comitet consultativ, Comitetul de Monitorizare a Contractului de servicii de proiectare și performanță energetică și monitorizarea activității societăților ESCO, în componența căruia sunt nominalizați reprezentanți cu profil energetic, tehnic și reprezentanți ai Ministerului Energiei.

(2) Atribuțiile Comitetului de Monitorizare a Contractului de servicii de proiectare și performanță energetică și monitorizarea activității societăților ESCO se stabilesc prin ordin al ministrului energiei, emis în termen de 60 de zile de la data intrării în vigoare a prezentei hotărâri.

**Art. 7. -** Prevederile prezentei hotărâri se completează cu prevederile Legii nr. 98/2016 privind achiziţiile publice, cu modificările și completările ulterioare si ale Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice, aprobate prin H.G. nr. 395/2016, cu modificările și completările ulterioare.

**Art. 8. -** Anexa nr.1 – Modelul Contractului cadru de servicii de proiectare și performanță energetică și anexa nr. 2 – Modelul Ghidului de realizare a procedurii de achiziție a managementului eficienței energetice pentru implementarea măsurilor de îmbunătățire a eficienței energetice, fac parte integrantă din prezenta hotarâre.

**Art. 9.**

Prevederile art. 5 alin. (1) și (2) intră în vigoare în termen de 30 zile de la data publicării prezentei hotărâri

**PRIM-MINISTRU**

**Ion- Marcel CIOLACU**